ไฟแนนซ์ทูเดย์
...สร้างความฉงนสนเท่ห์ให้กับคนแวดวงการเงิน และ ช.ชดา
28 มี.ค. 2555

โดย...ช.ชดา
...สร้างความฉงนสนเท่ห์ให้กับคนแวดวงการเงิน และ ช.ชดา ด้วย ที่จู่ๆ เดอะโต้ง กิตติรัตน์ ณ ระนอง รองนายกฯ และ รมว.คลัง ออกมาพูดที่ฮ่องกงว่าจะใช้นโยบายบาทอ่อน อยากให้ค่าเงินบาทไหลลงไปอยู่ที่ 32-34 บาทต่อเหรียญสหรัฐ 
เรื่องนี้ ช.ชดา มั่นใจว่า เดอะโต้ง ในฐานะคนในแวดวงการเงินเก่า คนเป็นถึงกรรมการผู้จัดการ ตลาดหลักทรัพย์มาก่อน จะไม่รู้หรือว่า การออกมาพูดเรื่อค่าเงินบาทนี่ มันจะสร้างความป่วนให้ตลาดขนาดไหน และอาจเปิดทางให้มีการเก็งกำไรค่าเงินก็ยังได้ 
คนอื่นอาจสงสัยชั้นเดียวว่า อาจเป็นเพราะรัฐบาลอยากให้การส่งออกมีมากขึ้น แต่ ช.ชดา มองโลกในแง่ร้าย มันมีอะไรมากกว่านั้นหรือเปล่า ใครๆ ก็รู้ว่าเรื่องนโยบายอัตราแลกเปลี่ยนมันอยู่ในการดูแลของแบงก์ชาติ ถ้าทางการเมืองต้องการอะไรควรปิดห้องคุยกันไม่ใช่ไปตีฆ้องในต่างประเทศ 
...ไหนว่าของไม่แพง สำนักงานเศรษฐกิจการคลัง (สศค.) ประเมินว่าราคาอาหารสำเร็จรูปและราคาน้ำมันมีการปรับตัวสูงขึ้นอย่างต่อเนื่อง โดยราคาเดือน ก.พ. 2555 เทียบกับราคาเดือน พ.ย. 2554 พบว่า ราคาอาหารสำเร็จรูปแพงขึ้น 1.2% และราคาน้ำมันแพงขึ้น 8.4% 
ราคาสินค้าทั้งสองประเภทที่แพงขึ้น เป็นผลกระทบแรงกดดันให้เงินเฟ้อในอนาคตสูงขึ้น เนื่องจากเป็นสินค้าที่มีสัดส่วนค่อนข้างสูงในตะกร้าเงินเฟ้อ โดยอาหารสำเร็จรูปมีสัดส่วน 14.5% และราคาน้ำมันเชื้อเพลิง 8.7%
...พวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธนาคารแห่งประเทศไทย ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ได้เฮ เมื่อบริษัทบริหารสินทรัพย์ กรุงเทพพาณิชย์ จะจ่ายเงินปันผลให้กองทุนฟื้นฟูฯ 2,000 ล้านบาท เพราะมีกำไรดี แต่เตรียมแต่งตัวเข้าตลาดหุ้น
...บริหารสินทรัพย์ สุขุมวิท (SAM) ถึงจะไม่จ่ายปันผล เพราะยังมีขาดทุนสะสมอยู่ค่อนข้างมาก แต่ก็นำส่งเงินกำไรจากการบริหารหนี้ตามสิทธิเรียกร้องของกองทุนฟื้นฟูฯ อยู่ตลอด โดยปีที่ผ่านมาน่าจะได้เงินนำส่งกองทุนฟื้นฟูฯ ประมาณ 8,000 ล้านบาทซึ่งกองทุนฟื้นฟูฯจะสะสมเงินเหล่านี้ไว้สำหรับการบริหารจัดการภาระหนี้และดอกเบี้ยของกองทุนฟื้นฟูฯที่รับโอนมาจากคลัง 1.14 ล้านล้านบาท ที่จะเริ่มในปีงบประมาณ 2556 หรือหลังเดือนก.ย.ปีนี้ไป หลังจากคลังตั้งงบประมาณรับภาระให้ถึงเดือนก.ย.ปีนี้แล้ว กองทุนฯ จะได้มีเงินไปจ่ายหนี้ที่คลังโยนภาระดอกเบี้ยมาให้